## Pravilnik o izmjenama i dopunama Pravilnika o preuzimanju, prikupljanju i čuvanju privremeno uvezenih ili oduzetih stranih prijevoznih sredstava pod carinskim nadzorom te njihovoj prodaji

### NN 42/2012 (13.4.2012.), Pravilnik o izmjenama i dopunama Pravilnika o preuzimanju, prikupljanju i čuvanju privremeno uvezenih ili oduzetih stranih prijevoznih sredstava pod carinskim nadzorom te njihovoj prodaji

MINISTARSTVO FINANCIJA

1070

Na temelju članka 518. Uredbe za provedbu Carinskog zakona (»Narodne novine«, br. 161/2003, 69/2006, 5/2007, 70/2008, 76/2009 i 29/2011) ministar financija donosi

PRAVILNIK

O IZMJENAMA I DOPUNAMA PRAVILNIKA O PREUZIMANJU, PRIKUPLJANJU I ČUVANJU PRIVREMENO UVEZENIH ILI ODUZETIH STRANIH PRIJEVOZNIH SREDSTAVA POD CARINSKIM NADZOROM TE NJIHOVOJ PRODAJI

Članak 1.

U Pravilniku o preuzimanju, prikupljanju i čuvanju privremeno uvezenih ili oduzetih stranih prijevoznih sredstava pod carinskim nadzorom te njihovoj prodaji (»Narodne novine«, br. 77/2010) članak 1. stavci 1. i 2. mijenjaju se i glase:

»Ovim Pravilnikom se propisuju uvjeti i procedure koje prilikom preuzimanja, prikupljanja, čuvanja, organiziranja uništenja i prodaje privremeno uvezenih, u prekršajnom ili u upravnom postupku oduzetih ili stravljenih pod carinski nadzor stranih prijevoznih sredstava ili domaćih prijevoznih sredstava koja podliježu primjeni carinskih propisa iz članka 511. i 512. Uredbe za provedbu Carinskog zakona (u daljnjem tekstu: stranih prijevoznih sredstava) pod carinskim nadzorom provodi Hrvatski autoklub (u daljnjem tekstu: HAK).

Ovim Pravilnikom se propisuje i postupanje nadležnih carinarnica, te drugih nadležnih tijela prilikom smještaja stranih prijevoznih sredstava glede kojih se vodi carinsko-upravni, carinsko-prekršajni postupak ili postupak pred pravosudnim tijelima u smjestišta HAK-a do okončanja predmetnih postupka ili određenja carinsko-

-pravnog statusa prijevoznog sredstva. Pravilnikom se, također, uređuje i način obračuna i raspodjele sredstava dobivenih prodajom stranih prijevoznih sredstava.«.

Članak 2.

U članku 9. iza stavka 1. dodaju se stavci 2. i 3. koji glase:

»Iznimno od stavka 1. ovoga članka, HAK, odnosno određeni autoklub u njegovom sklopu, prikuplja i preuzima na čuvanje strana prijevozna sredstva koja su sudjelovala u prometnim nesrećama i nisu u voznom stanju, te strana prijevozna sredstva za koja se prema okolnostima slučaja može zaključiti da su privremeno uvezena i napuštena.

Za strana prijevozna sredstva iz stavka 2. ovoga članka smještena u prostore HAK-a, odnosno određenog autokluba u njegovom sklopu, smatra se da je dano odobrenje nadležne carinarnice za smještaj. U roku od dva dana od dana zaprimanja Zapisnika iz članka 6. ovoga Pravilnika nadležna carinarnica je dužna pisanim aktom obavijestiti HAK, odnosno određeni autoklub u njegovom sklopu o opravdanosti smještaja prijevoznog sredstva pod carinski nadzor u smjestite HAK-a. Prijevozno sredstvo za koje je carinarnica pisanim aktom naknadno odobrila smještaj pod carinski nadzor u smjestište HAK-a evidentira se u kontrolnik K2.«.

Članak 3.

Članak 12. stavak 3. mijenja se i glasi:

»Carinarnice su dužne voditi zasebne evidencije o stranim prijevoznim sredstvima predanim na čuvanje HAK-u, odnosno određenom autoklubu u njegovom sklopu. Pri tome carinarnice obvezatno vode:

− kontrolnik K1 o prijevoznim sredstvima čiji su smještaj u prostore HAK-a naložila policijska ili pravosudna tijela, te

− kontrolnik K2 o prijevoznim sredstvima čiji su smještaj u prostore HAK-a naložila ili odobrila isključivo nadležna carinarnica jer se u pogledu takvih prijevoznih sredstava vodi postupak iz nadležnosti carinske službe.«.

Članak 4.

U članku 22. brojka: »60« zamjenjuje se brojkom: »45«.

Članak 5.

Članak 25. mijenja se i glasi:

»Javnu prodaju stranih prijevoznih sredstava provodi Komisija za javnu prodaju koja se sastoji od predsjednika i dva člana koje imenuje upravno tijelo HAK-a.

Prva javna prodaja stranog prijevoznog sredstva provodi se usmenim nadmetanjem ukoliko su najmanje dva ponuditelja uplatila jamčevinu.

Smatra se da je prva javna prodaja uspjela ako su najmanje dva ponuditelja s propisano uplaćenom jamčevinom ponudila viši iznos od početne cijene, odnosno zadnje ponuđene cijene, a kupac je onaj ponuditelj koji je ponudio najviši iznos.

Ako prva javna prodaja stranog prijevoznog sredstva ne uspije, zakazuje se druga javna prodaja sukladno odredbama članka 23. ovoga Pravilnika koja se provodi usmenim nadmetanjem ako na njoj sudjeluje najmanje jedan ponuditelj.

Smatra se da je druga javna prodaja stranog prijevoznog sredstva uspjela ako je najmanje jedan ponuditelj s propisano uplaćenom jamčevinom ponudio viši iznos od početne cijene, odnosno zadnje ponuđene cijene, a kupac je onaj ponuditelj koji je ponudio najviši iznos.

Smatra se da druga javna prodaja nije uspjela ako za strano prijevozno sredstvo i nakon trećeg javnog poziva na istoj javnoj prodaji nije ponuđen veći iznos od početne cijene.

Ako strano prijevozno sredstvo nije prodano niti na drugoj javnoj prodaji Komisija za javnu prodaju iz stavka 1. ovoga članka može odrediti nižu početnu cijenu do 20% od početne cijene druge javne prodaje i započeti treću javnu prodaju koja se provodi usmenim nadmetanjem.

Na trećoj javnoj prodaji mogu sudjelovati ponuditelji koji su uplatili jamčevinu u iznosu 25% od početne cijene treće javne prodaje za strano prijevozno sredstvo. Uplata jamčevina vrši se neposredno prije početka treće javne prodaje.

Treća javna prodaja smatra se uspjelom ako je barem jedan ponuditelj s propisano uplaćenom jamčevinom ponudio viši iznos od ponuđene početne cijene treće javne prodaje, a kupac je onaj ponuditelj koji je ponudio najviši iznos za strano prijevozno sredstvo.

Ukoliko ne uspije niti treća javna prodaja, zakazuje se završna javna prodaja sukladno odredbama članka 23. ovoga Pravilnika, koja se obavlja neposrednom pogodbom. Jamčevina za prijevozno sredstvo izloženo javnoj prodaji neposrednom pogodbom iznosi 25% početne cijene treće javne prodaje. Komisija za javnu prodaju iz stavka 1. ovoga članka utvrđuje prodajnu cijenu stranog prijevoznog sredstva, sukladno svojoj stručnoj procjeni, koja može biti umanjena u odnosu na početnu cijenu treće javne prodaje do 20%.

Ukoliko ne uspije niti završna javna prodaja neposrednom pogodbom, ta činjenica se konstatira u Zapisniku iz članka 26. stavka 3. ovoga Pravilnika. HAK, odnosno određeni autoklub u njegovom sklopu, izvješćuje nadležnu carinarnicu o neuspjehu završne prodaje predmetnog stranog prijevoznog sredstva.

U roku od pet dana od dana zaprimanja suglasnosti nadležne carinarnice glede uništenja stranog prijevoznog sredstva koje nije prodano na završnoj javnoj prodaji, HAK, odnosno određeni autoklub u njegovom sklopu, pristupa organiziranju uništenja koje se provodi pod carinskim nadzorom pri ovlaštenoj pravnoj osobi za uništenje i zbrinjavanje otpada. Iznimno, strano prijevozno sredstvo koje nije prodano ni na završnoj javnoj prodaji može se besplatno dodijeliti. O pokretanju, provedbi i ishodu postupka besplatne dodjele nadležna carinarnica pisano izvješćuje HAK, odnosno određeni autoklub u njegovom sklopu.

Ukoliko ponuditelj s propisano uplaćenom jamčevinom aktivno ne sudjeluje u usmenom nadmetanju prve, druge, treće i završne javne prodaje, odnosno ukoliko ne ponudi viši iznos od početne cijene za predmetno strano prijevozno sredstvo izloženo javnoj prodaji, smatra se da je odustao od nadmetanja i gubi pravo na povrat uplaćenog iznosa jamčevine za predmetno strano prijevozno sredstvo.

Svaka uplaćena jamčevina na koju je sudionik javne prodaje (ponuditelj koji je uplatio jamčevinu) izgubio pravo povrata, smatra se prihodom ostvarenim na javnoj prodaji.

Minimalni iznos podizanja cijene kod javne prodaje određuje Komisija za javnu prodaju iz stavka 1. ovoga članka.

Vremenski razmaci između održavanje prve, druge, te završne javne prodaje ne mogu biti dulji od roka propisanog člankom 22. ovoga Pravilnika.«.

Članak 6.

U članku 28. stavku 1. riječi: »osam dana« zamjenjuju se riječima: »pet dana«.

Članak 7.

Iza članka 28. dodaje se članak 28.a koji glasi:

»Članak 28.a

HAK, odnosno određeni autoklub u njegovom sklopu, u roku od 7 dana od dana provedbe postupka javne prodaje dostavlja izvješće o provedenoj javnoj prodaji nadležnoj carinarnici. Izvješće o provedenoj javnoj prodaji sadrži ukupne i pojedinačne podatke o postupku javne prodaje (naznaka vrste prijevoznog sredstva, početna i ostvarena prodajna cijena, oznaka vlasnika i kupca, te drugi podaci koje odredi Carinska uprava).

Na temelju izvješća o provedenoj javnoj prodaji i u roku od najkasnije 14 dana od dana provedbe postupka javne prodaje nadležna carinarnica donosi rasporedno rješenje kojim se za svako prodano prijevozno sredstvo utvrđuje ukupni iznos naplaćenih javnih davanja i iznosi naplaćenih javnih davanja po svakoj pojedinoj vrsti javnih davanja te provodi postupak knjiženja duga.

Kod donošenja rasporednog rješenja iz stavka 2. ovoga članka carinarnica uzima u obzir da ostvarena prodajna cijena, odnosno iznos doznačen od HAK-a s naslova provedene javne prodaje, obuhvaća iznos svih javnih davanja koja se obračunavaju i naplaćuju pri uvozu robe. Ako iznos ostvarene prodajne cijene, odnosno iznos doznačen od HAK-a s naslova provedene javne prodaje, nije dostatan za uračunavanje svih javnih davanja koja se obračunavaju i naplaćuju pri uvozu robe, iznos pojedinih vrsta javnih davanja (iznos carine, poreza na dodanu vrijednost i posebnog poreza) utvrđuje se proporcionalnim izračunavanjem (umanjenjem) u odnosu na ukupno naplaćeni iznos javnih davanja za svako prodano prijevozno sredstvo.

Rasporedno rješenje iz stavka 2. ovoga članka nije upravni akt.«.

Članak 8.

U članku 45. stavku 1. iza riječi: »na snagu ovoga Pravilnika« stavlja se zarez i dodaju se riječi: »osim odredbi dijela V. ovoga Pravilnika«.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-01/13

Urbroj: 513-02-1240/1-12-40

Zagreb, 26. ožujka 2012.

Ministar financija

Slavko Linić, v. r.

42 13.04.2012 Pravilnik o izmjenama i dopunama Pravilnika o preuzimanju, prikupljanju i čuvanju privremeno uvezenih ili oduzetih stranih prijevoznih sredstava pod carinskim nadzorom te njihovoj prodaji

Pravilnik, NN 42/2012-1070